Il-pjani tal-proġett fid-daħla taċ-Ċittadella kellhom jinbidlu wara li nstabu fdalijiet oriġinali tal-belt Għawdxija. Is-swar imponenti fil-faċċata issa huma mikxufa u dawk li jitilgħu ċ-Ċittadella jistgħu jaraw id-daħla originali għal din il-belt fortifikata mnejn wieħed igawdi wkoll veduti mill-isbaħ ta’ partijiet sew minn Għawdex. Hekk kif għaddej ġmielu x-xogħol fuq il-proġett tad-daħla taċ-Ċittadella, li fost l-oħrajn jinkludi t-tħaffir ta’ quddiem d-daħla l-antika biex jinkixfu s-swar imponenti li ħafna minnhom intradmu fi żmien l-Ingliżi, saru sejbiet importanti li jitfgħu dawl fuq kif kienu l-fortifikazzjonijiet taċ-Ċittadella. Jidher fost oħrajn il-passagg oriġinali li kien jagħti għaċ-Ċittadella li instab fil-proġett li qed isir f’din l-istess belt. Fil-passaġġ instabet iċ-ċangatura originali tal-passaġġ kif ukoll ħnejjiet li għalkemm ħafna ħasbu li kienet entratura oħra tal-belt, mhuma xejn ħlief pont li kien jimpedixxi lil għedewwa milli jidħlu għad-daħla tal-belt. Hu maħsub li l-pont oriġinaljament kien tal-injam, li kien jinżel u jitla’. Meta ma kienx għad fadallu użu, saru il-ħnejjiet biex sar permanenti. Il-passaġġ li nstab u li jagħti għad-daħla l-antika taċ-Ċittadella hu maħsub li sar fis-seklu 17 u fih livelli differenti ta’ ċangatura bl-indikazzjonijiet jidhru li huma ta’ żminijiet differenti. Fil-passaġġ hemm ukoll bokka ta’ xelter ta’ żmien it-tieni gwerra dinija. Il-Perit Teddy Busuttil, qal li dawn is-sejbiet saru waqt li kienet qed titħaffer mina. Din il-parti li tinsab taħt id-daħla oriġinali taċ-Ċittadella ilha mirduma 150 sena b’terrapien. Madanakollu, reġgħet infetħet u dawk li jżuru ċ-ċittadella jistgħu jidħlu mill-visitors centre li jinsab ftit il barra mis-swar taċ-Ċittadella u jibqgħu għaddejjin mis-salliport li nfetaħ wara dan iż-żmien kollu. Is-salliport, daħla alternattiva għall-belt, twasslek għal parti ta’ wara tal-mużew tal-arkeologija. It-toroq taċ-Ċittadella ukoll ġew imħaffra u nstabu livelli oħra ta ġebel, li possibilment huma ta’ żmien ir-rumani. Fil-manuskritt ta’ De Soldanis tas-sena 1756, hemm dehra ta’ kif kienet iċ-Ċittadella dak iż-żmien, li fost l-oħrajn tinkludi dettall tad-daħla l-antika bil-passaġġ li nstab fl-aħħar jiem. L-iskavar u r-restawr ilu għaddej mill-bidu ta’ Frar u mistenni jitlesta sa sena oħra. Nhar l-Erbgħa se jiġi inawgurat ir-restawr tal-faċċata tal-Katidral dedikat lill-Assunta.